РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/103-19

23. април 2019. године

Б е о г р а д

З А П И С Н И К

45. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 23. АПРИЛА 2019. ГОДИНЕ

Седница је почела у 12.05 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Јасмина Каранац, Снежана Б Петровић, Оливера Пешић, и Далибор Радичевић.

Седници су присуствовали заменици чланова Одбора: Крсто Јањушевић (заменик Драгана Јовановића), Горан Ковачевић (заменик Зорана Милекића), Ивана Николић (заменик Јовице Јевтића) и др Данијела Стојадиновић (заменик Стефане Миладиновић).

Седници нису присуствовали чланови Одбора: Драган Весовић, Ненад Констатиновић, др Владимир Орлић, Огњен Пантовић, Саша Радуловић, Марина Ристић, Новица Тончев и Горан Ћирић, нити њихови заменици.

Седници су присуствовали из Министарства грађевинарства, саобраћаја и инфраструктуре: Александра Дамњановић, Миодраг Поледица, Зоран Лакићевић, државни секретари и Ђорђе Милић, помоћник министра.

С обзиром да Радна група за разматрање представки није била у могућности да се састане председник Одбора је предложила да се тачка 3. предложеног дневног реда (Разматрање представки упућених Одбору), одложи за неку од наредних седница Одбора.

Одбор је, једногласно (9 за), у складу са предлогом председника Одбора усвојио следећи

Д н е в н и р е д:

1. Разматрање Информације о раду Министарства грађевинарства, саобраћаја и инфраструктуре, за период јул-септембар 2018. године, (број 02-274/19 од 18. 02. 2019. године);
2. РазматрањеИнформације о раду Министарства грађевинарства, саобраћаја и инфраструктуре, за период октобар-децембар 2018. године**,** (број 02-574/19 од 27. 03. 2019. године).

 Председник Одбора, Катарина Ракић, предложила је да се ради ефикаснијег рада Одбора обави обједињена расправа о тачкама 1. и 2. Дневног реда. Одбор је, једногласно (9 за), усвојио овај предлог.

**Разматрање прве и друге тачке Дневног реда**

У уводном излагању Александра Дамњановић, секретар Mинистарства, указала је посебно на законодавну активност коју је Министарство имало у наведеном периоду. Наглашено је да су усвојени многи важни закони из области грађевинарства као што су измене Закона о планирању и изградњи, Закон о упису у катастар непокретности и водова, измене и допуне Закона о озакоњењу објеката, као и сет закона из области друмског и железничког саобраћаја. У новембру 2018. године је расписан и спроведен тендер за избор пројектанта за израду техничке документације за извођење радова за интермодални терминал у Батајници. У децембру 2018. године по добијању употребне дозвале предат је на управљање, одржавање и коришћење мост Љубовија-Братунац. Такође, радило се на железничкој станици Прокоп. Најважнија два пројекта тренутно у путној саобраћајној инфраструктури су завршетак радова на Коридору 10 и Коридору 11. Проблеми који су постојали су решени и планира се да саобраћај на тој деоници буде пуштен до почетка летње сезоне, као и деоница од Обреновца до Чачка у дужини од 103 км. До краја године се планира и завршетак деонице Сурчин-Обреновац. Затим, доста се радило на обнављању железничке инфраструктуре, а највећи пројекат је изградња железничке пруге од Београда до Будимпеште. Што се тиче водног саобраћаја, изабран је извођач радова, пред крај 2018. године, за адаптацију бродске преводнице у саставу хидроелектране Ђердап 1. Такође, указано је и на битну улогу Министарства у доношењу и формирању законског оквира, а потом и у непосредној реализацији изградње станова за припаднике снага безбедности.

У дискусији, која је уследила народни посланик Горан Ковачевић је поставио питање да ли је могуће технички убрзати могућност нотарима да издају решења из катастра, због великог застоја који је настао за време штрајка запослених у Катастру непокретности.

Представници Министарства су у одговору на питање истакли да, верују да се у будућности неће поновити да неке службе за катастар непокретности у потпуности обуставе рад, увек ће морати да се поштује минимални процес рада. Министарство није било задовољно неким стварима које су се дешавале у Катастру, нарочито брзином решавања предмета и то је био разлог зашто је образована Радна група која врши управно правни надзор над радом ове институције. У следећем Извештају о раду Министарства биће и извештај те радне групе. Према последњим информацијама од 167 катастара само у 17 се спроводи минимални процес рада, сви остали раде у пуном капацитету. Нотари су у јулу 2018. године добили могућност да одмах реагују међутим, у примени се утврдило да овај систем није идеалан, ради се на усавршавању система, иначе нотари и сада могу да уђу одмах у систем, да приступе подацима катастра, као и судски и јавни извршитељи.

С обзиром да није било још пријављених за расправу Одбор се појединачно изјаснио о свакој тачки дневног реда.

Прва тачка дневног реда: **Разматрање Информације о раду Министарства грађевинарства, саобраћаја и инфраструктуре за период јул-септембар** **2018. године**

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период јул-септембар 2018. године и одлучио, једногласно (9 за), да га прихвати.

Друга тачка дневног реда: **Разматрање Информације о раду Министарства грађевинарства, саобраћаја и инфраструктуре за период октобар-децембар 2018. године**

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период октобар-децембар 2018. године и одлучио, једногласно (9 за), да га прихвати.

\*

\* \*

На седници Одбора вођен је тонски запис.

 Седница је закључена у 12.25 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић